14/02/2001

93-1.2001

**איגרת לסגל המחקר מס' 93**

***( עמ' 638-641)***

**הודעות פנימיות**

**·          כתובת האיגרת באינטרנט**: הארכיב (החל מעמוד 522 בגיליון מס' 74 מ22/10/95-) והגיליון החדש:   /http://briefcase.yahoo.com/ziderman\_il

        ·          **מיקבץ מפורט של זכויות דירוג מחקר** מצוי באיגרת מס' 76 ( עמ' 553-561 ).

**·          כתובת התקשי"ר באינטרנט**:   http://www.civil-service.gov.il/takshir/L1-1.HTM

        ·          **מיסוי שבתון**: ייעוץ וטיפול ניתנים באופן פרטי ע"י רו"ח בצלאל בר-לב, טל' 09-7675264.

        ·          **גזבר האיגוד** ד"ר מאיר פילובסקי (טל' 03-9683473) מטפל בגביית דמי קרן המדען (600 ש"ח לשנה) ובאספקת גיליונות האיגרת.

        ·          **חברות בהסתדרות הכללית**: באם מנכים ממשכורתך 73 ש"ח *דמי טיפול מקצועי-ארגוני*(0.7%), יש להודיע למעסיק לשנות את שיעור הניכוי שיהיה 0.9% (המקסימום 94 ש"ח לחודש). ***וזאת בכדי לתמוך בקיום האיגוד***.

באם לא מנכים כלל, נא להסדיר את הצטרפותך בטל' 1-800-505350, עם תשלום דמי חבר בסך 25 ש"ח לחודש בלבד (גמלאי 12 ש"ח) כהוראת קבע בחשבון בנק או בכרטיס אשראי: הניכוי מתבצע אחת לחודשיים.

חברי ההסתדרות זכאים לייעוץ משפטי וייצוג משפטי, באישור האיגוד.

***עוד בגיליון זה:***

***·          סחבת במו"מ על חידוש הסכם השכר***

***·          הלנת שכר בגלל שהייה בארץ במהלך שבתון***

***·*          *הגדלת דמי שבתון וקק"מ החל מ10/2000-***

***·          הוראה בשכר במוסדות להשכלה גבוהה – שינון ההוראות***

        ***·***          ***הכנסת אישרה שורה של הגנות על הפעילות בארגוני עובדים***

        ·          ***הגדלת אש"ל חו"ל החל מ1/1/01-***

**מתוך יומן יו"ר האיגוד**

***27/12/00*** – בדיון עם ראש ממ"ח ד"ר אלי פוטיבסקי, נדונו התנאים להסדרת סוגיות **הנוכחות** של חברי סגל המחקר במינהל **וקיצור שבוע העבודה**.

***27/12/00*** – בישיבה הראשונה של **המזכירות החדשה** של האיגוד, אושר צירופו של פרופ' מוטי שמש כחבר מזכירות במקום ד"ר שרון לויזון. נקבעו המהלכים הבאים בנוגע לחתימת הסכם השכר, קיצור שבוע העבודה וסדרי הנוכחות בממ"ח ושו"ט.

***7/1/01***- בפגישה עם נציג האוצר להמשך **המו"מ על חידוש הסכם השכר**, נמסר לי על החלטתם לבצע את פסק הבוררות בר"מ 1/98, זאת ללא קשר עם חידוש הסכם השכר. לגבי התיקונים לטיוטת הסכם השכר שדרשתי כדי להתאים את עקרונותיו להסכם במערכת הביטחון, טרם הוסדרה קבלת אישור היועצת המשפטית שלהם. יוסדר העניין בדחיפות בלו"ז מזורז. ליישוב חילוקי הדעות בין הצדדים בעניין שיעור הגדלת התוספת המיוחדת, הצגתי את נוסחת הפתרון שאושרה במזכירות האיגוד. הובטח להודיע לי את תשובת מדינה תוך יום יומיים, במגמה לסיים את ניסוח ההסכם לחתימה.

***17/1/01*** – הוצאו הוראות הביצוע לפסק הבוררות 1/98 לתשלום **תוספת מחקר חקלאי** בשיעור 5% מתחולה מ7/1999- ולמעבר "*בהקדם האפשרי*" אל שבוע עבודה בן 5 ימים וחובת ההחתמה בשעון נוכחות, הכל בממ"ח ובשו"ט.

**4/2/01** – כחבר **בוועדת ההמצאות** הציבורית, דרשתי לקיים דיון נוסף בפטנט של ד"ר יגאל אלעד: הוחלט להעניק לד"ר גילי צימנד פרס בסך 8,000 ש"ח בעד חלקה הנכבד בהמצאה. כמו כן, דאגתי להגדלת שיעור הפרס שאושר לממציאים אחדים מממ"ח.

**סחבת במו"מ על חידוש הסכם השכר**

אנו מאוכזבים עד למאוד מהסחבת הנמשכת במו"מ עם המעסיקים על חידוש הסכם העבודה. אף כי נחתם ההסכם במערכת הביטחון ב8/8/2000-, עדיין אין התייחסות הולמת לעניין מצדם.

ב25/12/2000- הגשתי למשרד האוצר את דרישותינו לתיקון טיוטת הסכם השכר שלנו ע"פ הוראות ההסכם שנחתם במערכת הביטחון. מאז מתעכב הטיפול בדברים בגלל העדר תגובה הן מצד הממונה על השכר והסכמי עבודה במשרד האוצר מר יובל רכלבסקי והן מצד היועצות המשפטיות שלו עו"ד אורנה גייל ועו"ד מגי בת-אשר. היו עסוקים מדי לטענתם בדברים אחרים.

אמנם פקידי האוצר אלה מייצגים את המעסיקים במו"מ. אבל מן הדין הוא שהמעסיקים עצמם יהיו מעורים ומעורבים במו"מ לפחות בכל הנוגע לעמידה בלוח זמנים הולם ולהענקת מידה ראויה של דחיפות לזירוז סיום עריכת הסכם העבודה ללא דיחוי.

***אני קורא אפוא אל המעסיקים העיקריים ראש ממ"ח ד"ר אלי פוטיבסקי ומנהל המכון הגיאולוגי ד"ר עמוס ביין שיתערבו בתקיפות אצל מר רכלבסקי ואצל עוה"ד הנ"ל כדי להבטיח סיום מזורז של עריכת ההסכם עם עובדיהם ללא סחבת נוספת וכן שידאגו למעקב שוטף אחרי הביצועים של הפקידים.***

**הגדלת דמי שבתון וקק"מ החל מ10/2000-**

|  |  |  |
| --- | --- | --- |
| ***דרגה*** | ***הפרשה לקק"מ $ לשנה*** | ***מענק שבתון\* $ לחודש*** |
| א1 | 7946 | 5038 |
| א | 5304 | 4066 |
| ב | 4069 | 3200 |
| ג | 3206 | 2619 |
| ד | 2345 |   |
| ג2 | 1813 |   |

**\* יש להוסיף אחוזי שכר קידום**

**הלנת שכר בגלל שהייה בארץ במהלך שבתון**

הנהלת מינהל המחקר החקלאי לא מכבדת את הסיכום עם הוועד להסדיר את הביקורים בישראל של חברי סגל במהלך שבתון בחו"ל. מדובר בביקורים לשם עבודה במינהל, השתתפות באירועים משפחתיים או חופשה. מזה שנים מונחת בפני ראש המינהל הצעתי להסדר כמקובל באוניברסיטה העברית על דעת מבקר המדינה. ההסדר המוצע עוד לא הובא לאישור המועצה המדעית של המינהל.

בהעדר הסדר - שלא באשמת העובדים, רואה המינהל לנכון להטיל קנס שלא כדין: דמי השבתון ששולמו בעד תקופת השהייה בארץ מנוכים מהמשכורת השוטפת. ניכוי כזה איננו מעוגן בתקנות. לכן יש בו משום הלנת שכר העבודה, שהיא אסורה ע"פ חוק.

כדי שנטפל עניינית בבעיה האמורה, יש להביא את הסוגיה לבירור משפטי הולם. לשם כך, אני מנחה את מי שנפגעו כאמור שיפעלו כדלהלן:

***1.         לגשת לבית הדין האזורי לעבודה ולקבל שם טופס תביעה על הלנת שכר;***

***2.         למלא ולהגיש את טופס התביעה לביה"ד כנקבע בטופס;***

***3.         לשלוח אלי העתק התביעה עם מספר התיק, כדי שהאיגוד יוכל להודיע על התערבותו בהליך ולהציג את עמדתו בפני ביה"ד.***

**הוראה בשכר במוסדות להשכלה גבוהה – שינון ההוראות**

בהסכם בין הנהלת מינהל המחקר החקלאי לבין נש"מ ועל פי ההסכם הקיבוצי בין האיגוד לבין המדינה, יינתן היתר לחברי סגל המחקר לשאת הרצאות במוסדות להשכלה גבוהה, בתנאים שלהלן:

       1.         לא יותנה מתן ההיתר בניכוי מהמשכורת של שעות ההיעדרות מהעבודה, בזקיפת שעות ההיעדרות ע"ח חופשת המנוחה, באי העסקה בש"נ וכד'.

       2.         ההיעדרות בשעות העבודה לא תעלה על מתן 3 שעות הרצאה בשבוע, בממוצע שנתי.

       3.         השכר לא יעלה על 50% מהמשכורת החודשית הכוללת, בממוצע שנתי.

       4.         כל אישור כנ"ל יועבר אל נש"מ בהמלצתו האישית של מנהל המכון.

       5.         אין להמליץ על אישור לעבודה פרטית (כולל הוראה במוסדות להשכלה גבוהה) באמצע שעות העבודה הרגילות מעבר לנאמר בסעיף 2 לעיל.

       6.         מותר להמליץ על אישור לעבודה פרטית עד 10 שעות בשבוע (כולל 3 השעות הנזכרים בסעיף 2 לעיל) בלבד.

***מקורות***: אישור נש"מ מ2/12/69- (עמוד 257 באיגרת)

          אישור נש"מ מ17/12/72- (עמוד 256 באיגרת)

          התקשי"ר, פסקאות 42.484 ו53.393-

**הכנסת אישרה שורה של הגנות על הפעילות בארגוני עובדים**

ביום 10.1.2001 התפרסם תיקון לחוק הסכמים קיבוציים ובו שורה של הגנות על חברי ארגוני עובדים ועל הפעילות באותם ארגונים. תחילת תוקפו של החוק – תוך 30 יום מיום פרסומו.

החוק החדש קובע כי לכל עובד הזכות לפעול למען התארגנות עובדים בועד עובדים ובארגון עובדים, להיות חבר בועד עובדים ובארגון עובדים ולפעול במסגרתם. מעביד לא ימנע מנציג של ארגון עובדים להיכנס למקום עבודה שבו מועסק עובד, לשם קידום הזכות האמורה, ולשם קידום עניני עובדים, וזאת בהתחשב בצורכי העבודה ובצנעת הפרט.

החוק אוסר על מעביד לפטר עובד או להרע תנאי עבודה של עובד, וכן אוסר עליו להימנע מקבלה של אדם לעבודה, בשל אחד מאלה: חברותו או פעילותו בארגון עובדים; פעילותו לצורך הקמה של ארגון עובדים; הימנעותו מהיותו חבר בארגון עובדים או הפסקת חברותו בארגון עובדים; חברותו בועד עובדים או פעילותו בועד עובדים הפועל במסגרת ארגון עובדים (לעניין זה יראו ועד עובדים כפועל במסגרת ארגון עובדים אם יושב ראש ארגון העובדים או מי מטעמו נתן הודעה בכתב המאשרת זאת); פעילותו לצורך הקמה של ועד עובדים.

לעניין זה, האיסור על הרעת תנאי עבודה כולל איסורים על הרעה בקידום בעבודה, בהכשרה או בהשתלמות מקצועית, בפיצויי פיטורים, בהטבות ובתשלומים הניתנים לעובד בקשר לפרישה מעבודה.

בית הדין לעבודה, אשר לו מוקנית הסמכות הייחודית לדון בהליך אזרחי בנושאים הנ"ל, רשאי לתת צו מניעה או צו עשה וכן לפסוק פיצויים, אף אם לא נגרם נזק של ממון, בשיעור שייראה לו בנסיבות העניין. יצוין כי את התביעה רשאי להגיש העובד או דורש העבודה או ארגון עובדים. עם זאת, נקבעה תקופת התיישנות של 12 חודשים על תביעות מעין אלה.

כמו כן קובע החוק סנקציה עונשית בפלילים על מי שנמנע מקבלתו של אדם לעבודה, מרע תנאי עבודתו של עובד, או מפטר עובד, בשל חברותו בארגון עובדים או בועד עובדים, או בשל הימנעותו מהיותו חבר בארגון עובדים, או בשל הפסקת חברותו בארגון עובדים.

***מקור***: <http://feinberg-law.co.il/>

**הגדלת אש"ל חו"ל החל מ1/1/01-**

סכומי אש"ל חו"ל הפטורים ממס הכנסה עודכנו החל מ1/1/2001- וחלים על כל נסיעה מקצועית לחו"ל, לרבות קרן קשרי מדע וחופשת שבתון:

        ·          **לינה לפי קבלות**: בהשתלמויות (עד 90 יום) - סכום מזערי 86$ ללילה, סכום מרבי 196$ ללילה; בשבתון (שהייה מעל 90 יום) – סכום מרבי 86$ ללילה;

        ·          **הוצאות שהייה**: אם נדרשו הוצאות לינה לפי קבלות - 55$ ליממה, אם לא הוגשו קבלות על לינה 92- $ ליממה;

        ·          המקומות בהם ניתן **להגדיל ב25%-** את כל סכומי הוצאות הנ"ל – הונג-קונג, טיוואן, יפן, סין, סינגפור, פיליפינים וקוריאה;

        ·          **שכר לימוד** בבי"ס יסודי או תיכון עבור ילד שטרם מלאו לו 19 שנה - 491$ לחודש;

        ·          **הוצאות נסיעה** ברכב פרטי שכור - 43$ ליממה.

***מקור:*** חוזר #642897 מ28/12/2000- של המח' לניכויים ומלוות בנציבות מס הכנסה